Aaliyah

Aaliyah Dana Haughton (/ɑːˈliːə/, ) oli yhdysvaltalainen laulaja, tanssija ja näyttelijä. Hän nousi tunnetuksi 1990-luvulla ja häntä pidetään yhtenä nykyaikaisen R&B:n uranuurtajista. Aaliyah’n hittikappaleita ovat muun muassa ”Are You That Somebody?”, ”One in a Million” ja ”Try Again”.

Aaliyah’n ura alkoi jo 14-vuotiaana, kun hän sai ensimmäisen levytyssopimuksensa Jive Recordsilta. Hänen mentorinsa R. Kelly tuotti ja kirjoitti hänen ensialbuminsa Age Ain’t Nothing but a Number, joka ilmestyi vuonna 1994. Sitä myytiin Yhdysvalloissa kolme miljoonaa kappaletta. Kun väitteet Kellyn ja alaikäisen Aaliyah’n laittomasta avioliitosta tulivat julkisuuteen, Aaliyah vaihtoi levy-yhtiötä ja siirtyi Atlantic Recordsille.

Aaliyah julkaisi vuonna 1996 yhteistyönä Timbalandin ja Missy Elliottin kanssa seuraavan albuminsa One in a Million. Se nousi Billboard 200 -listan sijalle 18, ja sitä myytiin maailmanlaajuisesti yli kahdeksan miljoonaa kappaletta. Vuonna 1999 Aaliyah näytteli naispääosan toimintaelokuvassa Romeon on kuoltava. Hänen nimeään kantava kolmas studioalbumi julkaistiin heinäkuussa 2001.

Aaliyah kuoli 22-vuotiaana lento-onnettomuudessa musiikkivideon kuvausmatkalla noin kuukausi kolmannen albumin julkaisusta. Hänen musiikkinsa on saavuttanut kaupallista menestystä myös hänen kuolemansa jälkeen; postuumi albumi I Care 4 U julkaistiin 2002, ja esimerkiksi Spotifyssa hänen kappaleitaan on suoratoistettu satoja miljoonia kertoja.

 Tausta 

Aaliyah Haughton syntyi New Yorkin Brooklynissä 1979. Hänen äitinsä Diane työskenteli opettajana ennen siirtymistään kotiäidiksi. Isä Michael ”Miguel” Haughton puolestaan teki sekalaisia töitä, kunnes ryhtyi työskentelemään tyttärensä managerina. Aaliyah ja hänen isoveljensä Rashad varttuivat Detroitissa, jonne perhe muutti Aaliyah’n ollessa viisivuotias.Iandoli 2021, s. 2, 3.

Aaliyah oli nelivuotias, kun äiti huomasi jo tyttärensä musiikilliset lahjat. Aaliyah aloitti koulun katolisessa Gesu Schoolissa, joka oli tunnettu seurakuntansa lisäksi myös teatteriohjelmastaan. Hän sai kuusivuotiaana pienen roolin koulunsa Annie-musikaalista. Myöhemmin hän esiintyi koulunäytelmissä 42. Street ja Hello, Dolly!. Aaliyah’sta tuli vähitellen paikallisesti tunnettu, kun hän alkoi esiintyä kykyjenetsintäkisoissa. Lisäksi hän lauloi häissä ja muissa pienissä yleisötapahtumissa.Iandoli 2021, s. 4, 5.

Aaliyah alkoi hakeutua näyttelijänuralle ja koe-esiintyi kymmenvuotiaana tilannekomediaan Family Matters. Seuraavana vuonna hän osallistui valtakunnallisen television Star Search -kykykilpailuohjelmaan. Hän lauloi ohjelmassa ”My Funny Valentinen”, mutta hävisi toisen tytön esitykselle. Aaliyah esiintyi vuonna 1990 myös Las Vegasissa enonsa, musiikkimanageri Barry Hankersonin entisen vaimon Gladys Knightin kanssa. Knight oli läheinen molemmille Haughtonin lapsille avioerosta huolimatta ja auttoi Aaliyah’a musiikkiuran alkuun. Live-esiintymiset Las Vegasissa toimivat tärkeänä koulutuspohjana Aaliyah’lle, sillä hän tiesi jo tuolloin haluavansa musiikkiuralle.Iandoli 2021, s. 6–8.

Aaliyah’n Barry-eno tutustui vuonna 1990 laulaja R. Kellyyn ja neuvotteli tälle levytyssopimuksen Jive Records -yhtiöstä. Myöhemmin Hankerson otti myös sisarentyttärensä mukaan studioon. Hän tunsi Aaliyah’n kyvyt ja perusti poikansa kanssa yhteisen tuotantoyhtiön Blackground Entertainmentin, jonka kautta Aaliyah sai vuonna 1993 levytyssopimuksen Jive Recordsilta.Iandoli 2021, s. 11–13.

 Ura 

 Esikoisalbumi 

Aaliyah oli 14-vuotias, kun hänen ensialbuminsa Age Ain’t Nothing but a Number tekeminen aloitettiin. Hän työskenteli R. Kellyn kanssa, joka oli vastikään julkaissut oman hittilevynsä 12 Play ja joka toimi Aaliyah’n albumin laulunkirjoittajana ja tuottajana. Samaan aikaan Aaliyah kävi Detroitin esittävien taiteiden lukiota pääaineenaan tanssi. Aaliyah ja Kelly esiintyivät albumin kansikuvissa yhdessä. Luotiin kuva, että Kelly oli mentori, joka huolehti ”suojatistaan”, ja albumin nimellä ja markkinoinnissa Aaliyah haluttiin esitellä ikäistään vanhempana. Kaksikon yhteistyö on nähty uudessa valossa vasta myöhemmin, kun Kellyyn kohdistetut seksuaalirikossyytökset tulivat julki.Iandoli 2021, s. 16, 17.

Age Ain’t Nothing but a Number julkaistiin 24. toukokuuta 1994. Se pääsi Billboard 200 -listan sijalle 18 ja myi platinalevyyn oikeuttavan määrän. Albumi on läpikotaisin Kellyn käsialaa ja sisältää vaikutteita soulista ja hip hopista. Aaliyah’n tavoitteena oli ollut luoda albumilleen sekoitelma vanhanaikaista ja modernia r&b-sointia, ja kappaleet käsittelevät enimmäkseen nuorta rakkautta ja kasvamista. Singlet ”Back & Forth” ja ”At Your Best (You Are Love)” menestyivät Billboardin listoilla ja pääsivät Hot R&B/Hip-Hop -listan kärkisijoille.Iandoli 2021, s. 15, 18, 24.

 Yhtiön vaihto ja toinen albumi 

Aaliyah’n ja Kellyn laiton avioliitto vuonna 1994 nostatti suuren kohun, ja kielteinen julkisuus johti heidän väliensä katkeamiseen. Tuottajat eivät halunneet tehdä Aaliyah’lle uutta musiikkia, koska hän ei ollut enää suuren tähden R. Kellyn suojatti. Aaliyah vapautettiin perheensä vaatimuksesta sopimuksestaan Jivellä. Aaliyah teki tämän jälkeen sopimuksen Atlantic Recordsille. Hän halusi löytää uudet yhteistyökumppanit ja luoda brändinsä uudelleen. Aaliyah alkoi työstää toista studioalbumiaan tuottajinaan Timbaland ja Missy Elliott. Heistä tuli läheisiä, ja Aaliyah sai joukon nuorimpana pysyvän lempinimen ”Baby Girl”.Iandoli 2021, s. 62, 76, 77.

Aaliyah’n toinen albumi One in a Million julkaistiin elokuussa 1996, ja sen myynti oli maailmanlaajuisesti yli kahdeksan miljoonaa kappaletta. Aaliyah oli nyt myös itse mukana luomassa albuminsa sisältöä. Hän säilytti katumusiikki-imagonsa mutta halusi omien sanojensa mukaan tuoda esille myös ”hienostunutta seksikkyyttä”. Myös Aaliyah’n toisella albumilla on nuorten rakkausteema, joskin siitä tehtiin nyt hänen ikänsä tasoinen. Albumin johtosinglenä julkaistiin ”If Your Girl Only Knew”. Kolmannesta singlestä ”One in a Million” ja etenkin sen musiikkivideosta tuli käännekohta sekä Aaliyah’n uralla että musiikkialalla, sillä hän nykyaikaisti r&b-genren tuomalla siihen tanssielementin. Albumi oli Yhdysvalloissa parhaimmillaan sijalla kaksi, ja singlet saavuttivat myös kansainvälisiä listasijoja.Iandoli 2021, s. 82, 83, 90.

 Soundtrack-hitit ja elokuvadebyytti 

Aaliyah alkoi vaikuttaa myös muodin saralla, ja keväällä 1997 Tommy Hilfiger palkkasi hänet mainoksiinsa.Iandoli 2021, s. 99. Hän jatkoi ehtiessään myös opintojaan ja valmistui vuonna 1997 high schoolista parhailla arvosanoilla.Iandoli 2021, s. 108.

Aaliyah äänitti vuonna 1997 Anastasia-elokuvan soundtrack-kappaleen ”Journey to the Past” ja esitti sen myös Oscar-gaalassa, jossa se oli ehdolla parhaasta laulusta. Alkuperäistä laulua muokattiin hieman Aaliyah’n r&b-soundille sopivaksi.Iandoli 2021, s. 108, 109. Hän levytti seuraavaksi elokuvaan Eläintohtori (1998) kappaleen ”Are You That Somebody?”, joka nousi R&B-listojen ykköseksi ja toi Aaliyah’lle ensimmäisen Grammy-ehdokkuuden. Tuolloin hänestä kaavailtiin ”soundtrack-hittien kuningatarta”.Iandoli 2021, s. 115, 117.

Soundtrack-hittien ohessa Aaliyah oli jonkin verran mukana muiden artistien levytyksillä, mutta hänen kolmas albuminsa ei saanut tuulta alleen. R&B-musiikin kenttää alkoivat 1990-luvun lopussa vallata uudet artistit, kuten Brandy, Monica ja Lauryn Hill. Aaliyah’n tuottajat Timbaland ja Missy Elliott alkoivat keskittyä omiin levytyksiinsä sekä tuottamaan musiikkia kovassa nosteessa olleelle Destiny’s Child -yhtyeelle.Iandoli 2021, s. 119, 120.

Aaliyah päätyi hakemaan elokuvaroolia ja tapasi tuottajat Lorenzo di Bonaventuran ja Joel Silverin, jotka järjestivät hänelle koekuvauksen. Pian Aaliyah näytteli naispääosan ensimmäisessä elokuvassaan Romeon on kuoltava (2000) vastanäyttelijänään Jet Li. Hän vaati saada tehdä itse hahmonsa stunttikohtaukset. Elokuva oli lippukassamenestys, ja Aaliyah sai suopeat arviot roolistaan. Hän myös tuotti elokuvan soundtrackin ja levytti singlen ”Try Again”, mistä hän oli ehdolla Grammyyn. Kappale oli myös Aaliyah’n ensimmäinen, joka saavutti ykkössijan Billboard Hot 100 -listalla. Se nousi myös monilla eurooppalaisilla listoilla kärkiviisikkoon.Iandoli 2021, s. 125, 130.

Aaliyah voitti syyskuussa 2000 parhaan naisartistin videon VMA-palkinnon ”Try Again” -musiikkivideosta. Hän oli tällöin Australiassa kuvaamassa toista elokuvaansa Kadotettujen kuningatar, jossa hän näytteli pääosan, ja lensi välissä Yhdysvaltoihin osallistuakseen gaalaan. Elokuva sai ensi-iltansa vasta Aaliyah’n kuoleman jälkeen, helmikuussa 2002.Iandoli 2021, s. 134.

 Viimeinen albumi 

Aaliyah’n nimeä kantava kolmas albumi oli viimeinen, joka valmistui hänen elinaikanaan. Albumin tekoa vauhditettiin sen jälkeen, kun Aaliyah siirtyi jälleen uuteen yhtiöön, Virgin Recordsiin. Sama yhtiö oli tuottanut myös Romeon on kuoltava -soundtrackin. Aaliyah työsti albumiaan yhdessä hyvän ystävänsä, r&b-muusikko Static Majorin kanssa, joka oli ollut tuottamassa myös ”Are You That Somebody?” -kappaletta. Myös Timbaland osallistui muutaman kappaleen tekoon Aaliyah’n pyynnöstä.Iandoli 2021, s. 137, 140, 145.

Albumi Aaliyah, jota kutsuttiin punaisen kannen värinsä vuoksi myös nimellä ”The Red Album”, julkaistiin heinäkuussa 2001, noin kuukausi ennen Aaliyah’n kuolemaa. Se on sisällöltään romanttinen ja tutkiva sekä aiempaa aikuismaisempi. Aaliyah’lle se oli myös hänen kaikista albumeistaan henkilökohtaisin. Ensimmäisistä poiketen siinä on myös synthrock-vaikutteita. Albumi nousi Billboardin listan ykköseksi ja kymmenen kärkeen muun muassa Britanniassa, Saksassa, Alankomaissa ja Sveitsissä.Iandoli 2021, s. 148, 149.

Kappaleen ”Rock the Boat” ei katsottu sopivan Aaliyah’n ”paluusingleksi” seksuaalisten sanoitustensa vuoksi, joten sen tilalla avaussinglenä julkaistiin ”We Need a Resolution”. Seuraavat singlet ”Rock the Boat” ja ”More Than a Woman” ilmestyivät postuumisti. Aaliyah’n kunniaksi julkaistiin myös viimeiseksi jäänyt ”Rock the Boat” -kappaleen musiikkivideo, jolla hän tanssii veneessä ja bahamalaisella rannalla.Iandoli 2021, s. 147, 148, 153.

Joel Silver oli vaikuttunut Aaliyah’n näyttelemisestä jo ensimmäisessä koekuvauksessa ja antoi tälle myös Zeen roolin Matrixin kahdesta jatko-osasta. Aaliyah oli ehtinyt kuvata osan The Matrix Reloadedin kohtauksista ennen kuolemaansa. Hänen korvaajakseen valittiin Nona Gaye.

 Yksityiselämä 

 Kumppanit ja tausta 

Aaliyah joutui 15-vuotiaana skandaalin keskelle avioituessaan 27-vuotiaan R. Kellyn kanssa muutama kuukausi ensialbuminsa julkaisun jälkeen. Vibe-lehti julkaisi parin 31. elokuuta 1994 Illinoisissa päivätyn avioliittotodistuksen, jossa Aaliyah’n iäksi oli ilmoitettu 18 vuotta. Aaliyah’n vanhemmat kumosivat avioliiton seuraavan vuoden helmikuussa. Aaliyah itse ei halunnut kommentoida suhdettaan Kellyyn ja myöhemmin kielsi olleensa naimisissa tämän kanssa.Iandoli 2021, s. 30, 31.

Aaliyah seurusteli kuolemansa aikaan musiikkituottaja Damon Dashin kanssa. Hän ei tapojensa mukaisesti kommentoinut rakkauselämäänsä julkisesti, ja Dash vahvisti parisuhteen vasta Aaliyah’n kuoltua.

Aaliyah oli sukujuuriltaan jamaikalainen ja alkuperäisamerikkalainen. Hänen etunimensä oli feminiini arabiankielisestä nimestä Ali, joka tarkoittaa ”ylhäisintä”.Iandoli 2021, s. 3, 33. Aaliyah’n tunteneiden luonnehdintojen mukaan hän oli mukava ja ujo sekä ikäisekseen itsevarma.Iandoli 2021, s. 25.

 Kuolema 

Aaliyah kuoli 25. elokuuta 2001 lento-onnettomuudessa Abacon saarella Bahamalla ollessaan paluu­matkalla ”Rock the Boat” -musiikkivideonsa kuvauksista. Cessna 402 -tyyppisessä pien­lento­koneessa oli kaikkiaan yhdeksän henkilöä, mukaan lukien Virgin Recordsin tuotantovastaava sekä Aaliyah’n henkivartija ja kolme stailaajaa. Kaikki koneessa olleet kuolivat heti nousun jälkeen tapahtuneessa maahan­syöksyssä.

Lento­koneessa oli yli sadan kilogramman yli­kuormitus, eikä konetta ollut huollettu määräysten mukaisesti. Koneen lentäjän Luis Moralesin elimistöstä löytyi alkoholi- ja kokaiinijäämiä, ja hänen lento­lupansa oli väärennetty. Kuoleman­syyn­tutkimuksen mukaan Aaliyah oli saanut onnettomuudessa pahoja palo­vammoja ja vakavan päävamman. Hän kärsi myös pahasta šokista ja hänellä oli ennestään heikko sydän. Todennäköisesti Aaliyah ei olisi toipunut vammoistaan, vaikka olisikin jäänyt henkiin. 

Aaliyah’n hautajaiset järjestettiin 31. elokuuta 2001 yksityisesti. Hautaustoimiston edustalle ja Midtownin alueelle oli kokoontunut tuhansittain surevia ihailijoita. Aaliyah haudattiin Ferncliffin hautausmaalle New Yorkin Hartsdaleen.Iandoli 2021, s. 177, 178.

 Kuoleman jälkeen 

Aaliyah voitti vuosina 2002 ja 2003 postuumisti useita palkintoja, muun muassa VMA-palkinnot parhaana naisartistina soul ja r&b -kategoriassa sekä parhaasta r&b-albumista. Vuoden 2002 VMA-gaalassa järjestettiin myös Aaliyah’n muistoesitys, jossa olivat mukana Timbaland, Missy Elliott, Janet Jackson ja Ginuwine. Lisäksi häntä on muistettu esimerkiksi kokoelma-albumilla I Care 4 U, joka julkaistiin 2002 ja myi Yhdysvalloissa platinaa. Aaliyah’n postuumi single ”Miss You” julkaistiin videona, jossa artistit kuten Lil’ Kim, Queen Latifah ja Jamie Foxx huulisynkkaavat kappaleen hänen kunniakseen.Iandoli 2021, s. 151, 153.

Eräs Abacon saaren asukas, tapahtuma-aikaan 13-vuotias todistaja, kertoi vuonna 2021 uutta tietoa Aaliyah’n kuolemasta. Hän kertoi olleensa tuona päivänä kantamassa Aaliyah’n matkatavaroita. Aaliyah pelkäsi lentämistä eikä olisi halunnut nousta paluulennolle Miamiin nähtyään, miten pieni kone oli. Todistajan mukaan Aaliyah’lle oli annettu taksissa unilääke, minkä jälkeen hänet oli nostettu tiedottomassa tilassa koneen kyytiin.Iandoli 2021, s. 161, 167, 168.

 Musiikkityyli, imago ja vaikutus 

Aaliyah tunnettiin silkkisestä sopraanoäänestään ja särmikkäästä laulutyylistään. Hän oli ensimmäisiä artisteja, joka yhdisti musiikissaan r&b-, hip hop- ja soul-sointeja. Aaliyah’n musiikkityyli oli yhtaikaa naisellinen ja urbaani. Hän käytti samaa teemaa myös pukeutumisessaan, johon kuuluivat usein väljät housut, crop top sekä tummat aurinkolasit. Sittemmin varsinkin nuoriso on jäljitellyt Aaliyah’n poikatyttömäistä pukeutumistyyliä paljon. Hän loi uudelleen trendin myös ”peekaboo”-nimisestä, filmitähti Veronica Laken aikoinaan tunnetuksi tekemästä hiustyylistä, jossa toinen silmä peittyi osittain hiusten taakse.Iandoli 2021, s. 24, 87.

Aaliyah vaikeni yksityiselämästään. Tiedotusvälineet 1990-luvulla normalisoivat hänen suhteensa R. Kellyn kanssa siten, että vanhempaa tähtiartistia suuresti ihaillut teinityttö olisi ennemminkin ollut suhteessa aloitteellinen. Asia nousi uudelleen puheenaiheeksi 2020-luvulla, kun Kelly joutui syytteeseen useista seksuaalirikoksista, jolloin myös Aaliyah asetettiin uhrin asemaan ja seksisuhde tuomittiin julkisesti.Iandoli 2021, s. 35.

Aaliyah onnistui rakentamaan R. Kelly -skandaalista huolimatta uransa uudelleen ja tuli entistä suositummaksi. Kuolemansa aikaan hän oli tehnyt useita listahittejä ja menestyksellisen aluevaltauksen teatterielokuviin. On yleisesti arvioitu, että Aaliyah olisi voinut saavuttaa vielä paljon urallaan.Iandoli 2021, esipuhe. Aaliyah tunnettiin fanirakkaana, ja hänen ihailijakuntansa on jatkanut kasvuaan Spotifyn kaltaisten suoratoistopalveluiden kautta.Iandoli 2021, s. 215.

Monet uuden sukupolven artistit ovat ottaneet vaikutteita Aaliyah’n musiikista, kuten Ciara, Drake, Gucci Mane ja Ariana Grande.Iandoli 2021, s. 205.

 Diskografia 

 Studioalbumit 




 Filmografia 

Elokuvat Vuosi Suomenkielinen nimi Alkuperäinen nimi Rooli 2000  Romeon on kuoltava  Romeo Must Die  Trish O’Day 2002  Kadotettujen kuningatar  Queen of the Damned  kuningatar Akasha

 Lähteet 


 Viitteet 

 Aiheesta muualla 




Luokka:Yhdysvaltalaiset laulajat
Luokka:Yhdysvaltalaiset elokuvanäyttelijät
Luokka:Vuonna 1979 syntyneet
Luokka:Vuonna 2001 kuolleet
Luokka:Lento-onnettomuudessa kuolleet
Luokka:Seulonnan keskeiset artikkelit